Diari Oficial de la Generalitat Valenciana


Sumari del DOGV 4193, del 19-02-2002 (2002/1535)

RESOLUCIÓ de 13 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior realitzat entre el Ministeri d'Economia i la Conselleria d'Indústria i Comerç de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4193

Data del DOGV
:   19-02-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/1535


Data del document
:   13-02-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * comerç interior
    * administració central

RESOLUCIÓ de 13 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior realitzat entre el Ministeri d'Economia i la Conselleria d'Indústria i Comerç de la Generalitat Valenciana. [2002/X1535]
  
Subscrit, després de la tramitació prèvia reglamentària, entre el Ministeri d'Economia i la Conselleria d'Indústria i Comerç de la Generalitat Valenciana, el 30 d'octubre de 2001, un Conveni de col·laboració per al desenvolupament del Pla Marc de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Protocol, que ha quedat inscrit al Registre de Convenis amb el número 0073/2002, i que figura com a annex d'aquesta resolució.
  
València, 13 de febrer de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració per al desenvolupament del pla marc de modernització del comerç interior realitzat entre el Ministeri d'Economia i la Conselleria d'Indústria i Comerç de la Generalitat Valenciana.
  
Madrid, 30 d'octubre de 2001
  
Reunits:
  
El Sr. Rodrigo de Rato y Figaredo, vicepresident segon del Govern per a Afers Econòmics i ministre d'Economia, de conformitat amb les competències que té atribuïdes per la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la redacció establida per la Llei 4/1999, de 13 de gener, nomenat pels reials decrets 560/2000 i 561/2000, de 27 d'abril, BOE 102.
  
El Sr. Fernando V. Castelló Boronat, conseller d'Indústria i Comerç, de la Generalitat Valenciana, nomenat pel Decret 12/1999, de 23 de juliol.
  
Atés que es reconeixen, en la representació que posseeixen, capacitat per a formular el present conveni,
  
Exposen:
  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'aquesta tendència en el futur més pròxim, cal desenvolupar un marc d'actuació per al foment del sector de distribució comercial, de manera que es proporcione als xicotets comerciants una col·laboració eficaç per part dels poders públics per fer front a aquest procés d'innovació.
  
Que el Pla Marc de Modernització del Comerç Interior, aprovat pel Consell de Ministres en la reunió de 12 de maig de 1995, i la seua reforma, aprovada pel Consell de Ministres en la reunió de 13 de desembre de 1996, recullen una sèrie de mesures encaminades a millorar la competitivitat del comerç al detall.
  
Que aquesta reforma va ser presentada i adoptada en la Conferència Sectorial de Comerç que tingué lloc el 19 de novembre de 1996, ja que la seua execució comportarà l'adopció d'un conjunt de mesures i estímuls econòmics que programaran de manera conjunta cada comunitat autònoma amb el suport de l'administració general de l'Estat.
  
Que és voluntat del Ministeri d'Economia i de la Conselleria d'Indústria i Comerç de la Generalitat Valenciana impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut del que s'ha exposat, per executar la competència exclusiva de l'Estat prevista en l'article 149.1.13 de la Constitució, i la competència atribuïda a la Generalitat Valenciana en l'article 34.3 del seu Estatut d'Autonomia, les parts firmants,
  
Acorden:
  
Primer. Les parts firmants col·laboraran per a desenvolupar el Pla Marc de Modernització del Comerç Interior, dins de l'àmbit geogràfic de la Generalitat Valenciana, com a marc en el qual es recull una estratègia comuna per a tot el sector i en el qual queden enquadrades les iniciatives que s'inclouen en aquest conveni.
  
Segon. Per desenvolupar el Pla Marc de Modernització del Comerç Interior, la Generalitat Valenciana es compromet a convocar ajudes en els següents programes:
  
a) Programa de Cooperació Empresarial, dirigit a atorgar ajudes a les xicotetes i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs, i també a la mateixa organització.
  
b) Programa de Suport a l'Ordenació Territorial del Comerç, de les ajudes del qual seran beneficiàries les associacions de comerciants, sempre que s'orienten a la seua creació o al seu desenvolupament mitjançant la implantació de serveis comuns de gestió, i també a la remodelació física dels establiments col·lectius i l'adequació dels locals particulars.
  
Tenint en compte les competències que en matèria urbanística tenen les corporacions locals, a partir d'aquest conveni s'estimularà la participació de l'administració local com a element indispensable per a poder assentar les bases d'una adequada actuació territorial i, per tant, es podran considerar com a beneficiaris de les ajudes els ajuntaments.
  
Quant a les actuacions per a millora i adequació dels mercats al detall, i tenint en compte la titularitat municipal d'aquests mercats, els ajuntaments podran ser també beneficiaris d'aquestes ajudes, mitjançant conveni amb ells i, ocasionalment, amb associacions de comerciants o empreses públiques o privades.
  
c) Programa de Suport a Comerciants Independents, dirigit a les xicotetes i mitjanes empreses de distribució comercial al detall per a realitzar inversions en la transformació física dels establiments, l'adquisició d'equipament comercial i de gestió, i també la formació d'empleats.
  
D'aquest programa queden excloses les activitats comercials que en l'esperit del Pla Marc no es consideren d'interés prioritari, tal com s'acordà en la Conferència Sectorial de Comerç Interior de 15 de desembre de 1998.
  
d) Podran, així mateix, ser objecte de les ajudes d'aquest conveni, les activitats que tot i no incloure's en el Pla Marc, es poden relacionar de forma evident amb l'esperit d'aquest i contribuïsquen amb el seu desenvolupament a la consecució de la modernització de la distribució.
  
Tercer. Les actuacions que s'acullen al present conveni seran cofinançades per ambdues parts.
  
L'aportació del Ministeri d'Economia representarà un màxim del 40% per al programa previst en l'apartat a); del 30% per als de l'apartat b); del 20% per als del c) i del 30% per als del d), de l'ajuda concedida per la Comunitat Autònoma.
  
Aquestes aportacions del Ministeri d'Economia es finançaran, dins dels límits pressupostaris, a càrrec de la partida pressupostària 751 (transferències de capital a les comunitats autònomes - Pla de Modernització del Comerç Interior), Programa 763 A (Ordenació i Modernització de les Estructures Comercials), Servei 16 (Direcció General de Política Comercial).
  
L'assignació de recursos a la Generalitat Valenciana és de l'11,03144% de la dotació territorialitzada de la partida pressupostària de transferències a les comunitats autònomes del Ministeri d'Economia, en el concepte Pla Marc de Modernització del Comerç Interior; i que és el 75% del crèdit pressupostari, (és a dir, 6.761.386,17 euros ?1.392.439.398 PTA). Queda el 25% restant per a disposar-ne segons es recull en la clàusula quarta, de conformitat amb el que s'ha acordat en la Conferència Sectorial de Comerç Interior de 25 de juny de 2001 i formalitzat en Consell de Ministres de 13 de juliol de 2001, equivalent a 746.107,12 euros (497.814.770 PTA). Les transferències es realitzaran a mesura que la Generalitat Valenciana concedisca les corresponents ajudes públiques en l'àmbit d'allò que s'ha establit en el present conveni i aquestes siguen aprovades per la Comissió de Seguiment prevista en l'apartat sisé d'aquest conveni.
  
Quart. Amb independència dels recursos previstos en l'últim paràgraf de l'apartat tercer, el Ministeri d'Economia podrà cofinançar, amb un màxim del 50% del que ha aportat la Comunitat Autònoma, determinades actuacions d'especial interés pel seu efecte innovador o perquè constituïsquen una acció pilot que exercisca un efecte d'arrossegament per a altres accions. La selecció d'aquest tipus d'activitats que es cofinançaran entre les sol·licitades per la totalitat de les comunitats autònomes, es farà mitjançant acord en reunió de directors generals de Comerç, com a Comissió de la Conferència Sectorial, segons delegació expressa realitzada pel ple d'aquesta de 25 de juny de 2001.
  
Aquest cofinançament anirà també a càrrec de la partida pressupostària 751, Programa 763A, Servei 16, de la qual s'ha retingut un 25% del crèdit a aquest efecte, i la quantitat disponible per a ella és de 2.253.795,39 euros ?413.280.908 pessetes?.
  
Les actuacions singulars que aspiren a aquest cofinançament hauran de ser presentades per la Comunitat Autònoma a la Direcció General de Política Comercial del Ministeri d'Economia abans del 31 d'octubre de 2001.
  
Cinqué. La gestió de les ajudes es realitzarà d'acord amb el següent procediment:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'administració de la Comunitat Autònoma instruirà i resoldrà l'atorgament de les ajudes sol·licitades.
  
3. La Conselleria d'Indústria i Comerç notificarà la resolució de les sol·licituds als interessats i realitzarà el control i seguiment dels projectes aprovats.
  
4. A fi de conéixer la destinació donada a les subvencions i per portar a cap el seguiment i l'avaluació de les activitats cofinançades per ambdues parts, el Ministeri d'Economia, d'acord amb les comunitats autònomes, establirà el sistema d'intercanvi d'informació que s'estime necessari. Això s'entén sense perjudici del control financer que correspon a la Intervenció General de l'administració de l'Estat, i a la fiscalització que correspon al Tribunal de Comptes.
  
5. La Comunitat Autònoma podrà assignar els recursos transferits per l'Estat a les resolucions favorables d'expedients d'ajudes l'objectiu dels quals coincidisquen amb els del present conveni, aprovats durant l'exercici de 2001, encara que ho hagen sigut amb anterioritat a la firma d'aquest, d'acord amb la Comissió de Seguiment.
  
6. El pagament als perceptors de l'import total de les ajudes serà efectuat per l'organisme pagador de l'administració autonòmica.
  
7. En el supòsit que, una vegada analitzat el seguiment dels compromisos financers adquirits amb la totalitat de comunitats autònomes, es verifique l'existència de crèdit disponible en la partida pressupostària corresponent de l'Estat, bé perquè alguna comunitat autònoma no haguera esgotat els recursos que se li han assignat o perquè es produïra alguna generació de crèdit, i la demanda plantejada al territori de la Generalitat Valenciana no haja pogut ser atesa en la sua integritat, el Ministeri d'Economia podrà incrementar-ne l'aportació inicial prevista.
  
La quantificació d'aquesta aportació complementària es portarà a cap d'acord i en aplicació dels criteris objectius de distribució acordats en Conferència Sectorial de Comerç Interior de 25 de juny de 2001 i formalitzat en Consell de Ministres de 13 de juliol de 2001 i, exclusivament, entre les comunitats autònomes que tinguen un excés de demanda de projectes.
  
D'acord amb el que preveu el Pla Marc, la determinació del crèdit disponible es realitzarà amb els expedients enviats fins al 31 d'octubre de 2001.
  
Sisé. Els fons aportats pel Ministeri d'Economia s'acullen al Programa Operatiu 2000'2006, cofinançant pel Fons Europeu de Desenvolupament Regional (FEDER). Per aquest motiu, la Generalitat Valenciana només podrà sol·licitar retorns en qualsevol programa de la Unió Europea, de les actuacions cofinançades, de la part efectivament finançada amb els seus fons, tot facilitant a la Direcció General de Política Comercial els corresponents certificats de pagament perquè aquesta puga sol·licitar els retorns corresponents a l'aportació de l'Estat. Aquests certificats de pagament es presentaran abans del 30 de setembre de 2003.
  
La Generalitat Valenciana farà menció al cofinançament europeu (Programa Operatiu per a la Millora de la Competitivitat i el Desenvolupament del Teixit Productiu 2000'2006) en el document de concessió de l'ajuda al beneficiari.
  
Així mateix, la Direcció General de Política Comercial podrà sol·licitar a la Comunitat Autònoma informació complementària sobre els expedients aprovats per la Comissió de Seguiment, a fi de poder acomplir la normativa continguda en el Programa Operatiu 2000'2006.
  
Seté. Es crearà una Comissió de Seguiment per al desenvolupament del conveni, integrada per tres representants de cada una de les parts firmants designats, respectivament, pel ministre d'Economia i el conseller d'Indústria i Comerç.
  
Seran funcions d'aquesta Comissió el seguiment de l'aplicació del present conveni i de totes aquelles actuacions que se'n regulen o deriven i, en particular, les següents:
  
a) Analitzar les actuacions concretes que hagen de considerar-se integrades dins del Pla Marc de Modernització del Comerç Interior, i aquelles a les quals faça referència l'últim paràgraf de l'apartat segon, per a decidir els projectes que es cofinançaran, d'acord amb l'últim paràgraf de l'apartat tercer.
  
b) Realitzar el seguiment de les actuacions que es desenvolupen en l'execució del present conveni i reflectir el seu grau de desenvolupament.
  
c) Interpretar el present conveni i donar solució als dubtes i controvèrsies que en el compliment d'aquest puguen produir-se.
  
Correspon a la Generalitat Valenciana controlar l'execució i el bon fi de les actuacions seleccionades per a ser cofinançades en desenvolupament del present conveni, comunicar a la Comissió de Seguiment les incidències que es produïsquen i aportar els corresponents certificats de pagament quan s'hi haja realitzat. La Comunitat Autònoma es compromet, igualment, a presentar a la Comissió de Seguiment la informació que aquesta li sol·licite per a la realització de les funcions que se li assignen.
  
Huité. Sense perjudici del procediment previst i de les funcions assignades a la Comissió de Seguiment, la gestió de les actuacions per a la difusió del Pla Marc en l'àmbit de la Comunitat Autònoma correspondrà a la Conselleria d'Indústria i Comerç de l'administració autonòmica de la Generalitat Valenciana.
  
Nové. El present conveni entrarà en vigor des de la data de la firma i tindrà una vigència temporal fins al 31 de desembre de l'any 2001. No obstant això, se'n podrà produir la resolució abans del termini indicat, per mutu acord de les parts, per incompliment o per denúncia d'alguna d'elles, fins a dos mesos abans de la data d'extinció del conveni.
  
Deu. El règim jurídic aplicable a aquest conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Hi seran d'aplicació, així mateix, la resta de normes de dret administratiu en matèria d'interpretació, modificació i resolució de les qüestions no previstes en el conveni que se subscriu.
  
Les qüestions litigioses que puguen sorgir en la interpretació i el compliment del present conveni, seran de coneixement i competència de l'Ordre Jurisdiccional Contenciós Administratiu.
  
I, com a prova de conformitat, firmen els interventors, al lloc i en la data indicats en l'encapçalament.
  
El vicepresident segon del Govern per a Afers
  
Econòmics i ministre d'Economia,
  
RODRIGO DE RATO Y FIGAREDO
  
El conseller d'Indústria i Comerç,